Koostööleping

Haapsalu
17. juuni 2009

Võttes aluseks, et maakond on Eestimaa vanimaid ja püsivamaid haldusüksusi paikkonna elanikkonna vajaduste rahuldamisel ja identiteedi hoidmisel; 

tunnustades maakondliku ajaloo-, kultuuri- ja looduspärandi olulisust inimeste elukeskkonna ja identiteedi osana;

mõistes vajadust ühendada ainelise ja vaimse pärandi teaduslikel alustel kogumine, säilitamine ja uurimine selle atraktiivse eksponeerimisega;

täheldades elamusturismi potentsiaali majandusarengus ning arvestades muuseumide rolli selles;

rõhutades tingimust, et pärandi eksponeerimine peab olema kultuuriliselt, sotsiaalselt  ja ökoloogiliselt vastutustundlik ning kooskõlas Eesti maakondade arengustrateegiatega,

lepivad allakirjutanud kokku järgnevas:

1. Ühiselt arendada Eesti maakondade ajaloo ja kultuuripärandi väärtustamisele keskendunud riigimuuseumide (edaspidi: maakonnamuuseumid) koostöövõrgustikku. Tegevuse aluseks koostada maakonnamuuseumide koostöö arengukava.

2. Maakonnamuuseumide sisuline ja metoodiline ning infrastruktuurile suunatud arendamine lähtub Eesti kõigi piirkondade tasakaalustatud ja tervikliku arengu visioonist, kus iga piirkonna eripära väärtustamine tugevdab kogukondlikku identiteeti ja seeläbi Eesti kultuuriruumi tervikuna. Tugevate maakonnamuuseumide kui mäluasutuste olemasolu on tagatiseks kogukonna aktiivsele kaasatusele kohaliku pärandi hoidmisse, ja pärandi tutvustamisele selle loomulikus keskkonnas jätkusuutlikul viisil.

3. Ühiste eesmärkide saavutamiseks osapooled osalevad Eesti muuseumide arengustrateegia ja poliitika kujundamisel rõhuasetusega maakonnamuuseumide spetsiifiliste aspektide valdkonnale. Osapooled korraldavad infovahetust, seminare, koolitust, õppereise, ühisprojekte ja muid asjakohaseid tegevusi ning koordineeritud koostööd asutuste ja institutsioonidega. Osapooled teevad koostööd saavutamaks esindatust neid puudutavate küsimuste otsustusprotsessi juures.

4. Oma tegevuses lähtuvad osapooled Eesti muuseumide üldisest arengustrateegiast, osapooltele kehtivate kohustuslike õigusaktide nõuetest ja käesolevast lepingust.

5. Osapoolte koostööd koordineerib (lepinguga ühinenud) maakonnamuuseumide juhtide täiskogu. Täiskogu on otsustusvõimeline, kui sellel osaleb vähemalt 2/3 lepinguga liitunutest.

6. Koostööd finantseerivad osapooled vastavalt oma võimalustele ja huvidele. Lisaks kaasatakse ühisprojektide kaudu välisvahendeid.

7. Käesolevast lepingust on allakirjutanud osapoolel võimalik taganeda, teatades sellest kirjalikult teistele lepinguosalistele.

8. Käesolev leping on avatud ja sellega võivad ühineda kõik lepingu eesmärke tunnustavad maakonnamuuseumid. Lepinguga ühineja annab lepingule allkirja ja märgib ühinemise kuupäeva.

9. Leping on koostatud ühes eksemplaris ja seda hoitakse lepinguga ühinenud vanimas maakonnamuuseumis. Lepinguosalised saavad lepingu koopia, mida lepinguosaliste nimekirja muutumisel uuendatakse ühe (1) kuu jooksul muutuse jõustumisest.

Allkirjastanud 14 maakonnamuuseumi esindajad